פורמיון

פורמיון בן אסופיוס (ביוונית: Φορμίων, בלטינית: Phormio) היה מצביא ומפקד צי אתונאי, שעמד בראש כוחות צבא וצי לפני המלחמה הפלופונסית ובמהלכה. הוא היה מפקד צי מוכשר ורב תושייה, שנחל שני ניצחונות חשובים על הצי הפלופונסי בשנת 428 לפנה"ס.

קורות חייו
פורמיון נזכר לראשונה באירועי שנת 440 לפנה"ס, במהלך המלחמה נגד סאמוס, אז פיקד יחד עם תוקידידס, הגנון ומצביאים נוספים על צי משלוח אתונאי. ב-432 לפנה"ס עמד בראש כוח בן אלף ושש-מאות הופליטים, שנשלח לסייע במלאכת המצור על פוטידאיה. הוא הוליך את אנשיו אל צדה של העיר שלא הותקף עדיין, בנה חומת מצור וכך "הובאה פוטידיאה במצור חמור מכל עבריה, וגם מצד הים הייתה מסוגרת באוניות." תוך כדי המצור יצא עם חייליו אל כלקידיקה, בעלת בריתה של סאמוס, והשחית את אדמתה. שנה אחר כך שב ותקף את כלקידיקה, הפעם יחד עם צבא פרדיקס מלך מוקדון.

בחורף שנת 429/8 לפנה"ס, בשנה השלישית למלחמה הפלופונסית, נשלח פורמיון אל המפרץ הקורינתי בראש צי בן 20 טריארות. הוא קבע את בסיסו בנאופקטוס, סמוך לפתח המפרץ, ומכאן "השגיח שלא תצא שום אונייה מקורינתוס ומהמפרץ של קְרִיסָה ולא תיכנס אליהם." בקיץ 429 החלה ספרטה מכנסת צי וצבא גדולים בפיקוד הנאוארכוס קנמוס לתקיפת בעלות בריתה של אתונה במערב יוון; תוכניתה הייתה להשתלט על אקרנניה, לכבוש את האיים זקינתוס וקפלניה, ולנסות ולהכניע גם את נאופקטוס. אם יעלה הדבר בידם, כך חשבו, ינותק הקשר סביב הפלופונסוס בין אתונה לקרקירה (קורפו של ימינו), בעלת בריתה הימית החשובה והחזקה ביותר. האקרננים המודאגים ביקשו את עזרת פורמיון מפני הסכנה המתרגשת עליהם, אך הוא "השיבם, שמן הנמנע הוא לעזוב את נאופקטוס שוממה, בשעה שצי האויב עומד להפליג מקורינתוס." ואומנם, כשהחל הצי הפלופונסי לנוע לאורך חופו הדרומי של המפרץ הקורינתי, כשמשימתו תקיפת ערי החוף באקרנניה, שטו האתונאים בעקבותיו לאורך חופו הצפוני של המפרץ, נכונים לתקוף ברגע בו יצא האויב אל הים הפתוח ויפנה צפונה אל יעדו.

בקרב שנתלקח השתמש פורמיון בטקטיקה מזהירה ובלתי שגרתית. הפלופונסים, למרות עדיפותם המספרית (47 אוניות לעומת 20 של האתונאים, אם כי רבות מאוניותיהם היו עמוסות רגלים כבדי-חימוש), בחרו במערך מגנני וסידרו את אוניותיהם במעגל כשחרטומיהן פונים החוצה. פורמיון חג עם אוניותיו סביב הצי הפלופונסי והכריחו להצטופף יותר ויותר. היה זה תמרון מסוכן, שכן דפנות האוניות האתונאיות היו חשופות למהלומות ניגוח, אך הצלחתו הוכחה כאשר התעוררה רוח לה ציפה פורמיון, אשר גרמה לאוניות הפלופונסיות כבדות התנועה והדחוקות להתנגש זו בזו. ברגעי בלבול ומבוכה אלה נתן פורמיון לאוניותיו את האות להתקפה. האתונאים הטביעו במהלומות ניגוח את אחת מאוניות מפקדי הצי הפלופונסי, הסבו נזקים לאחרות ותוך כדי מרדף אחר האויב הנסוג הצליחו לתפוס בשבי 12 אוניות.

בקרב שני שהתחולל זמן קצר לאחר מכן, בו ניסו הספרטנים ובעלי בריתם למחוק את חרפת תבוסתם הקודמת, נחל פורמיון עם אוניותיו המעטות ניצחון גדול עוד יותר, הפעם נגד צי פלופונסי המונה 77 אוניות. כדי לשלול מן האוניות האתונאיות את יתרונן בזריזות תנועה ותמרוני ניגוח, החליטו המפקדים הספרטנים לערוך את הקרב בתוככי המפרץ ולא בים הפתוח. הם השימו עצמם כאילו הם שטים על נאופקטוס וכך הצליחו למשוך פנימה את פורמיון ואוניותיו, שמיהרו להגיע לעיר על מנת להגן עליה. בתחילת הקרב הוכו האתונאים ואוניותיהם התפרדו, אך אחת-עשרה מהן – שהאויב רדף אחריהן עד החוף – הצליחו בסופו של דבר להפוך את הקערה על פיה ולגבור על האוניות הפלופונסיות הרבות יותר שניצבו מולן. הניצחון בשני הקרבות הימיים שימר את עליונותה הימית של אתונה במפרץ הקורינתי ומנע את חופש התנועה של הצי המלחמתי של קורינתוס, בעלת בריתה הימית החזקה ביותר של ספרטה. באביב 428 לפנה"ס שבו פורמיון והשייטת שבפיקודו אל אתונה ועמם האוניות והשבויים בני החורין שנתפסו בקרבות הים.

בקיץ 428 הגיע בנו של פורמיון, אסופיוס, אל נאופקטוס בראש שייטת המונה 12 אוניות. תוקידידס מספר, כי האקרננים הפצירו באתונאים "לשלוח להם כמפקד אחד משל פורמיון, בנו או שאר-בשרו", אות להוקרה הרבה שרכשו לפורמיון עצמו. אסופיוס נהרג זמן קצר אחר כך במהלך פשיטה כושלת בחופי האי לאוקס.

קברו של פורמיון ניצב על הדרך המובילה אל האקדמיה, ליד קברותיהם של תרסיבולוס, פריקלס וכבריאס.

ראו גם
 קרב ריון
 קרב נאופקטוס

לקריאה נוספת
 תוקידידס, תולדות מלחמת פילופוניס. תרגם מיוונית והוסיף הערות א"א הלוי. הקדים מבוא א' פוקס. ירושלים, מוסד ביאליק, תשי"ט.
 מאיר שש, המערכה על הימים – תולדות העוצמה הימית. תל אביב, משרד הביטחון – ההוצאה לאור, תשנ"א (1991). (פרק ח'.) העתק דיגיטלי בפרויקט בן-יהודה.
 Pausanias. Description of Greece. Translated by Jones, W. H. S. and Omerod, H. A. Loeb Classical Library. Cambridge, MA, Harvard University Press; London, William Heinemann, 1918. Digitized copy in: Theoi.
 Thucydides. The History of the Peloponnesian War. Translated by Richard Crawley. J.M. Dent and Co., 1903.Digitized copy in: classics.mit.edu
 Thucydides. Translated by C.F. Smith. The Loeb Classical Library. Cambridge (MA), Harvard University Press, and London, William Heinemann, 1920. Digitized copy in: Archive.org.
 Diodorus Siculus. Library of History. Translated by C.H. Oldfather, R.M. Geer, C.L. Sherman, F.R. Walton and C.B. Welles. Loeb Classical Library. Cambridge, MA, Harvard University Press; London, William Heinemann, 1933-1967.
 Nelson, Andrew G. (Lt Commander, USN). "Phormio: The First Naval Tactician". USN Proceedings, vol. 89, April 1963. E-text and digitized copy, subscription required.

קישורים חיצוניים

 s.v. "Phormio" in: Livius.org
 s.v. "Phormion" in: Smith, Dictionary of Greek and Roman Biography and Mythology (1870), v. 3, page 344.

הערות שוליים

קטגוריה:המלחמה הפלופונסית
קטגוריה:אישים שחיו במאה ה-5 לפנה"ס